《偶作二首 其二》
宋代·刘敞

州来薄千乘，巢父轻九州。齐景登牛山，涕泗独交流。

左右同来人，呜咽不息收。共知富贵乐，变化不可留。

四顾更悲叹，万类莽悠悠。歌舞未终曲，回首已可愁。

或指白杨下，荒草古时丘。危辞才感拂，耿耿相应酬。

岂识达观士，笑尔若蜉蝣。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。